Mai 2009

**Mai [[2009]]**, kroonika

2009. aasta mai algas reedel ja lõppes 31 ööpäeva pärast pühapäeval.

## [[1. mai]]
* Põhja-Küprose president Mehmet Ali Talat tegi valimised võitnud Rahvusliku Ühtsuspartei liidrile Derviş Eroğlule ettepaneku moodustada valitsus.
* Austraaliat ja Okeaania riike ühendav Vaikse Ookeani Saarte Foorum peatas Fidži liikmesuse, sest riik ei nõustunud demokraatlike valimiste korraldamisega.
* Belgia avas oma tööturu Poola, Tšehhi, Ungari, Slovakkia, Sloveenia, Eesti, Läti ja Leedu kodanikele.
* Tšehhi valitsuse esindaja teatas, et Valgevene president Alaksandr Łukašenka ei kavatse vaatamata kutsele osaleda 7. mail Prahas toimuval Euroopa Liidu tippkohtumisel.
* Mehhikos suleti viieks päevaks kõik ametiasutused ja ettevõtted, et vähendada seagrippi nakatumise ohtu. 
* Afganistanis Konarhā provintsis hukkus kaks Läti ja kolm Ameerika Ühendriikide sõdurit.
* Hollandis Amsterdami lähedal Spanbroekis asuvast Scheringa muuseumist rööviti keset päeva Salvador Dalí maal ja Poola kunstniku Tamara de Lempicka teos.
* Saksamaal, Kosovos, Türgis ja Kreekas 1. mai puhul toimunud demonstratsioonid kasvasid üle rahutusteks.
* Eestis kogunes projekti "Minu Eesti" raames korraldatud mõttetalgutele rohkem kui 400 mõttekotta umbes 11 000 inimest.
* Tartus algas kahepäevane programm Tartu Muusikapäevade 30. aastapäeva tähistamiseks.

## [[2. mai]]
* Brasiilia kirdeosas on kuu aega kestnud paduvihmast tingitud tulvade ja maalihete tagajärjel hukkunud vähemalt 15 inimest ning kodutuks jäänud kümned tuhanded inimesed.
* Iisraeli õhujõud pommitasid teist päeva järjest salakaubatunneleid Gaza tsooni ja Egiptuse piiril Rafaḩi linna lähedal. Väidetavalt hukkus kaks palestiinlast. Rünnakute ajendiks olid Gaza tsoonist tulistatud raketid.
* Saksamaal Frankfurdis koos olnud Euroopa Kergejõustikuliidu nõukogu valis 2011. aasta juunioride kergejõustiku Euroopa meistrivõistluste korraldajalinnaks Tallinna.

## [[3. mai]]
* Panamas toimusid parlamendi- ja presidendivalimised. Presidendiks valiti 61-protsendilise toetusega konservatiivist jaekaubandusmagnaat Ricardo Martinelli, kelle ametiaeg algab 1. juulil 2009.
* Venemaa piirivalve alustas Abhaasia ja Lõuna-Osseetia piiri valvamist 
* Venezuelas kukkus alla Colombia piiri ääres patrullinud sõjaväekopter. Hukkus 18 inimest.
* Eestis Saaremaal Salme kultuurimajas lõppes üheksas külateatrite festival, kus osales 22 külateatrit üle Eesti.

## [[4. mai]]
* Nepali maoistlik peaminister Prachanda astus tagasi, sest kaotas armeejuhi vallandamise tõttu presidendi ja koalitsioonikaaslaste toetuse.
* Türgi kaguosas asuvas Mardini provintsis tapeti üle 40 pulmapeol viibinud inimese.
* Indias Jammu ja Kashmiri osariigis Jammu linnast 240 km kaugusel hukkus vähemalt 30 Chenabi jõkke vajunud liinibussis viibinud inimest.
* Ajakiri Time avalikustas iga-aastase saja maailma mõjukama inimese nimekirja. 
* Itaalia autokompanii Fiat alustas läbirääkimisi General Motorsi Euroopa tütarettevõtete Opeli ja Vauxhalli ostmiseks.
* Euroopa Komisjon avaldas prognoosi, mis ennustab Eesti majanduslanguseks 2009. aastal 10,3 protsenti.
* Esimest korda saabusid Eestisse kahepäevasele riigivisiidile Hispaania kuningas Juan Carlos I ja kuninganna Sofía ning välisminister Miguel Ángel Moratinos.
* Eesti Diplomaatide Koolis alustas kolmenädalast kursust kümme Iraagi diplomaati, kes osalevad Iraagi ülesehitusele suunatud koolitusprojektis.
* Eestis algas Lääne- ja Ida-Viru ning Jõgeva maakonnas peetav kaitseväe suurõppus Kevadtorm.
* Eesti Kaitsepolitsei esitas keskerakondlasest Pärnu linnapeale Mart Viisitammele täpsustatud kuriteokahtlustuse, millega lisandus varasemale kahtlustusele riigihanke nõuete rikkumise katses ja ametisaladuse lekitamises ka kahtlustus altkäemaksu võtmises. 
* Eesti tekstiilikunstnik ja pedagoog Anu Raud teatas, et kingib talle kuuluva Heimtali muuseumi riigile. Peamiselt tekstiiliesemeid sisaldavast muuseumist saab Eesti Rahva Muuseumi filiaal.

## [[5. mai]]
* Euroopa Parlament otsustas keelata hüljestest valmistatud toodete müügi Euroopa Liidus. Erandid puudutavad põlisrahvaste traditsioonilist püüki ning keskkonnakaitse eesmärgil püütud hülgeid.
* Gruusia pealinna Thbilisist umbes 30 km kaugusel asuvas Mukrovani sõjaväeosas suruti maha sõdurite mäss. Gruusia süüdistas Venemaad riigipöördekatse korraldamises.
* Armeenia teatas oma kõrvalejäämisest Gruusias toimuvatest NATO õppustest. Juba varem on osalemisest loobunud Serbia ja Kasahstan.
* Pakistani loodeosast Swāti orust on põgenenud tuhanded inimesed, sest hoolimata šariaadi lubamisest valitsuse poolt ei ole Ţālebān relvarahust kinni pidanud.
* Venemaa teatas kahe NATO diplomaadi väljasaatmisest. Otsus on vastus varasemale Vene diplomaatide väljasaatmisele Brüsselist. Venemaa välisminister Sergei Lavrov teatas ka, et ta ei osale Brüsselis paari nädala pärast toimuval Venemaa ja NATO esindajate kohtumisel.
* Rootsi valitsus otsustas, et riik loobub ravimimüügi monopolist ning teatas, et umbes kaks kolmandikku apteekidest pannakse müüki.
* Eesti lennufirma Estonian Air teatas, et 7. juunil avatakse koostöös lennufirmaga KLM liin Tallinna ja Hollandi pealinna Amsterdami vahel. 
* Tallinnas algas rahvusvaheline muusikafestival Orient.

## [[6. mai]]
* Lõuna-Aafrika Vabariigi parlament valis oodatult riigi presidendiks Aafrika Rahvuskongressi liidri Jacob Zuma. Uus president astub ametisse 9. mail.
* Tšehhi parlament kiitis heaks Lissaboni lepingu.
* Gruusias algasid NATO õppused, millest võtavad osa 15 riigi sõjaväeüksused. 
* New Yorgis ÜRO peakorteris Venemaa korraldatud üritusel väitis riigi asesuursaadik ÜRO juures Ilja Rogatšev, et Euroopa kõige ahistatumad rahvusvähemused on mustlased ja Baltimaades elavad venelased. 
* Venemaal Murmanskis jäi ankrusse aatomijäälõhkuja Lenin, millest saab tulevikus muuseum ja hotell. 
* Eestis Tartu Ülikooli aulas pidas loengu itaalia semiootik ja kirjanik Umberto Eco. Enne loengut anti talle üle Tartu Ülikooli audoktori medal ja diplom.
* Eesti õiguskantsler Indrek Teder esitas riigikohtule taotluse tunnistada Tallinna linnaosavalitsuste piirkondlikeks ametiteks ümbernimetamine põhiseadusevastaseks ja kehtetuks. 
* Eesti finantsinspektsioon andis aktsiaseltsile Lõhmus, Haavel & Viisemann krediidiasutuse tegevusloa. Ettevõtte uueks nimeks saab AS LHV Pank.

## [[7. mai]]
* Ameerika Ühendriikide pealinnas Washingtonis kohtunud Ameerika Ühendriikide president Barack Obama, Afganistani president Ḩāmid Karzay ja Pakistani president Asif Ali Zardari rääkisid peamiselt võitlusest ühise vaenlase Al-Qā‘idah'ga. 
* Washingtonis toimunud Ameerika Ühendriikide riigisekretäri Hillary Clintoni ja Venemaa välisministri Sergei Lavrovi kohtumisel oli juttu muu hulgas kahe riigi vaheliste suhete normaliseerimisest, tuumarelvastusest ning olukorrast Afganistanis, Iraanis ja Palestiinas.
* Ameerika Ühendriikides Californias Santa Barbara ümbruses mitu päeva möllanud metsatulekahjude eest on evakueeritud mitu tuhat perekonda. Tuli on hävitanud paarkümmend maja.
* Ukrainas Dnipropetrovskis puhkenud kasiinopõlengus hukkus vähemalt üheksa inimest.
* Tartus algas kirjandusfestival Prima Vista.

## [[8. mai]]
* Tšehhis astus ametisse peaminister Jan Fischeri valitsus.
* Paavst Benedictus XVI alustas Jordaania pealinnast ‘Ammānist nädalast visiiti Lähis-Idas, mille käigus külastab ta ka Iisraeli ning Palestiinat.
* Tšaadi armee teatel on valitsusväed kahe päeva jooksul riigi idaosas peetud võitluses tapnud vähemalt 225 president Idriss Deby vastu võitlevat mässulist.
* Afganistani president Ḩāmid Karzay nõudis CNN-ile antud intervjuus, et USA lõpetaks tsiviilohvreid nõudvad õhurünnakud Afganistanis.
* Venezuela parlament kiitis heaks seadusemuudatused, mis võimaldavad riigistada naftatööstuse allhankijaid, sealhulgas tankereid ja sadamaid.
* Eesti kolonelleitnant Sten Reiman andis Eesti Afganistani kontingendi ülema kohustused üle major Janno Märkile.

## [[9. mai]]
* Lõuna-Aafrika Vabariigis astus ametisse president Jacob Zuma.
* Ahvenamaa Fond andis pikaajalise teadusliku töö eest Läänemere keskkonnakaitse vallas TTÜ Keskkonnatehnika Instituudi direktorile professor Enn Loigule 235 000-kroonise preemia.
* Eesti Euroopa Liikumine nimetas aasta eurooplaseks Euroopa Kontrollikoja liikme Kersti Kaljulaidi. 
* Saaremaal Sõrves avati nelja kilomeetri pikkune Läänemerd ja Liivi lahte ühendav Salme jõe kanal.

## [[10. mai]]
* Venemaa pealinnas Moskvas avati 54. Eurovisiooni lauluvõistlus. 
* Venemaal Baikali järve kaldal Bolšoje Goloustnoje asula lähedal hukkus kopteriõnnetuses Irkutski oblasti kuberner Igor Jessipovski ning veel neli kopteri pardal olnud inimest.
* Eestis valis Eesti Naisliit aasta emaks Maie Niidi.

## [[11. mai]]
* Paavst Benedictus XVI saabus oma esimesele visiidile Iisraeli, et mälestada holokausti ohvreid ja külastada palestiinlaste põgenikelaagreid. 
* Gruusia presidendi Mihheil Saakašvili läbirääkimised tema tagasiastumist nõudvate opositsiooni esindajatega lõppesid tulemusteta. 
* Eestis Tallinna raekojas anti üle Kristjan Raua nimelised aastaauhinnad, mille pälvisid Virge Jõekalda, Ülle Kruus ja Kersti Kolli, Lilian Linnaks ning Lemming Nagel.

## [[12. mai]]
* Makedoonias astus ametisse president Đorge Ivanov.
* Ukraina siseminister Juri Lutsenko astus tagasi Saksamaal toimunud vahejuhtumi tõttu, mille käigus politsei ta Frankfurdi lennujaamas purjuspäi märatsemise eest vahistas. 
* Eestis esitles Eesti Olümpiakomitee Tiit Lääne koostatud raamatut Eesti Olümpiakomitee aupresidendist Arnold Greenist.

## [[13. mai]]
* Prantsusmaal Cannes'is algas 24. maini kestev Cannes'i filmifestival.
* Eestis 37 opositsiooni liikme algatatud umbusaldusavaldus peaminister Andrus Ansipi vastu kukkus Riigikogus häältega 35:53 läbi. 
* Eestis Harju maakohtus algas eelistungiga maadevahetuse protsess, kus süüdistatakse teiste hulgas ka kaht Rahvaliidu endist ministrit Villu Reiljanit ja Ester Tuiksood. 
* Tallinnas algas esimene rahvusvaheline Tallinna kirjandusfestival, kus osaleb ligi 70 kirjanikku muu hulgas Eestist, Venemaalt, Ungarist, Itaaliast ja Inglismaalt.

## [[14. mai]]
* Eesti riigikogu võttis vastu seaduse, millega peatatakse alates 1. juunist 2009 kuni 31. detsembrini 2010 riiklikud sissemaksed kohustuslikesse pensionifondidesse.

## [[15. mai]]
* Eestis peatas Balti Elektrijaam püsikulude vähendamise eesmärgil kolmeks madala elektritarbimisega kuuks elektri tootmise ning saatis umbes 200 inimest sundpuhkusele.
* Tallinnas Tondi sõjakooli hoone juures taasavati pidulikult Tondipoiste ausammas. Amandus Adamsoni loodud hävitatud monumendi järgi taastas mälestusmärgi skulptor Jaak Soans.
* Eestis avalikustati Tartu Ülikooli Ökoloogia ja Maateaduste Instituudi töörühma DNA-analüüs, mis kinnitas Eestis esimest korda hundi ja koera ristumise juhtumi.

## [[16. mai]]
* India parlamendivalimised võitis Sonia Gandhi juhitava India Kongressipartei koalitsioon, kes sai esialgsetel andmetel parlamendi 543 kohast 262, India Rahvapartei (BJP) juhitav koalitsioon sai 158 ja Kolmas Rinne 76 kohta.
* Kuveidis toimusid ennetähtaegsed parlamendivalimised. Esimest korda riigi ajaloos valiti parlamenti ka neli naist.
* Jordaanias visiidil viibiv Sri Lanka president Mahinda Rajapaksa teatas, et riigi armee on saavutanud Tamili Tiigritega 26 aastat kestnud sõjas võidu.
* Mehhikos vabastasid kurjategijad petteoperatsiooni abil Zacatecase vanglast 59 kinnipeetut. 
* Venemaal Moskva Olümpiahallis Moskva Olümpiastaadioni Olimpiiskiareenil toimunud 2009. aasta Eurovisiooni lauluvõistluse finaalis tuli võitjaks Norra Islandi ja Aserbaidžaani ees. Eesti laul sai kuuenda koha.
* Eestis otsustasid Reformierakond ning Isamaa ja Res Publica Liit alustada kõnelusi Rahvaliiduga, et arutada uue valitsuskoalitsiooni moodustamise võimalusi. 
* Eestis peetud muuseumiöö ajal oli üle Eesti külastuseks avatud 100 muuseumi. 
* Tallinnas Nõmmel avati ümber ehitatud Nõmme turg.

## [[17. mai]]
* Leedus toimusid presidendivalimised. Valimised võitis 68,16-protsendilise toetusega sõltumatuna kandideerinud eurovolinik Dalia Grybauskaitė, paremuselt teise tulemuse saavutas 11,71% häältega sotsiaaldemokraat Algirdas Butkevičius. Uue presidendi ametiaeg algab 12. juulil 2009. 
* Palestiina tülitsevad organisatsioonid Ḩamās ja Fataḩ jõudsid Egiptuse vahendatud läbirääkimistel esimest korda kokkuleppele koostöös Gaza tsoonis.
* Sri Lanka Tamili Tiigrid teatasid, et panevad relvad maha.
* Nigeeria Nigeri delta iseseisvumise ja naftatulude jagamise eest võitlevad mässulised teatasid, et on õhkinud mitu nafta- ja gaasijuhet ning kavatsevad seda tegevust jätkata.

## [[18. mai]]

## [[19. mai]]
* Malawis toimusid presidendi- ja parlamendivalimised. Võimulolev president Bingu wa Mutharika valiti 2,7 miljoni häälega tagasi uueks ametiajaks. Tema lähim konkurent John Tembo sai 1,2 miljonit poolthäält. Ka parlamendivalimised võitis presidendi juhitav Demokraatlik Progressiivne Partei.
* Bahrein tunnustas Kosovot.
* Genfis algasid uuesti julgeolekuläbirääkimised Gruusia, Venemaa, Põhja-Osseetia ja Abhaasia vahel pärast seda, kui Venemaa ja Põhja-Osseetia delegatsioonid olid eelmisel päeval Abhaasia boikoti tõttu lahkunud. 
* Hiinat külastav Brasiilia president Luiz Inácio Lula da Silva ja Hiina president Hu Jintao sõlmisid 13 peamiselt energiaalast koostööd puudutavat majanduslepingut. 
* Iisraeli õhuväed pommitasid Gaza tsooni ja Egiptuse piiriala ning Ḩamāsi tugipunkte. Rünnak oli vastus Sderoti linna tabanud raketirünnakule.
* Eestis mõistis Harju maakohus teiste seas rahvaliitlasest riigikogu liikme ja endise keskkonnaministri Villu Reiljani süüdi Rävala 8 kinnistu valikpakkumise altkäemaksu süüasjas. 
* Kehra paberivabrikus toimunud puhastusseadmete rikke tagajärjel jõudis Jägala jõkke puhastamata heitvesi. 
* Ungaris visiidil viibiv Eesti välisminister Urmas Paet avas Budapestis Eesti uue saatkonnahoone. 
* Tartu Ülikoolis tähistati konverentsiga Juhan Peegli 90. sünniaastapäeva.

## [[20. mai]]
* India president Pratibha Patil tegi valimised võitnud koalitsiooni esindavale võimulolevale peaministrile Manmohan Singhile ettepaneku moodustada uus valitsus.
* Moldova hiljuti valitud parlament ei suutnud presidendivalimiste esimeses voorus presidenti valida. Peaminister Zinaida Greceanîil jäi vajalikust 61 häälest puudu üks hääl. 
* Moskvas peetud Venemaa ja Ameerika Ühendriikide välisministeeriumide esindajate START-leppe uuendamise üle peetavate läbirääkimiste esimene voor lõppes edukalt.
* Iraani presidendi Maḩmūd Aḩmadīnezhādi teatel katsetas Iraan edukalt maa-maa tüüpi raketti, mille lennukaugus on kuni 2000 kilomeetrit. 
* Euroopa Kosmoseagentuur avalikustas 8000 kandidaadi hulgast valitud kuus uut astronauti.
* Indoneesias kukkus alla Jakartast Jaavale teel olnud sõjaväe transpordilennuk; hukkus vähemalt 98 inimest.
* Iraagi pealinnas Bagdadis restorani ees toimunud autopommi plahvatuse tagajärjel hukkus vähemalt 35 ja sai vigastada 72 inimest.
* New Yorgis esitlesid Oslo ülikooli teadlased 47 miljoni aasta vanust primaadi fossiili, mis on väidetavalt vanim leitud inimese eellane. Fossiil leiti 27 aastat tagasi Saksamaalt Frankfurdi lähedalt. 
* Taani pealinnas Kopenhaagenis kolis 70 varjupaika taotlenud iraaklast Brorsoni kirikusse, et pääseda tagasisaatmisest kodumaale. 
* Eesti Sotsiaaldemokraatlik Erakond mõistis hukka koalitsioonipartnerite otsuse algatada ilma nendega kooskõlastamata riigikogus töölepingu seaduse muutmine. 
* Eesti peaminister Andrus Ansip kinnitas, et Reformierakond ja IRL jõudsid võimaliku uue koalitsioonipartneri Rahvaliiduga kokkuleppele vajalikes kärbetes, sealhulgas uue tööseaduse hüvitiste kärpimises. 
* Tartu maakohus vahistas Lõuna ringkonnaprokuratuuri taotlusel Ida politseiprefekti Aivar Otsalti, keda kahtlustatakse muu hulgas ebaseaduslikus jälitamises ja raha omastamises. Prefekti kohusetäitjaks sai Margus Kotter.
* Tallinnas Kumus algas Maailmamuutjate filmifestival, kus näidatakse dokumentaalfilme maailma muutvatest inimestest. 
* Eesti Ajakirjanike Liit valis aasta ajakirjanikuks Andrei Hvostovi.

## [[21. mai]]
* Venemaal Habarovskis algas Euroopa Liidu ja Venemaa kahepäevane tippkohtumine.
* Kosovos võeti auavaldustega vastu visiidile saabunud Ameerika Ühendriikide asepresident Joe Biden, kes sai Kosovo iseseisvuse toetamise eest riigi kõrgeima autasu Vabadusmedali.
* Venemaa siseministeerium teatas, et 2014. aasta Sotši taliolümpiamängude turvamiseks luuakse spetsiaalne sisevägede üksus. 
* Eesti president Toomas Hendrik Ilves vabastas peaminister Andrus Ansipi ettepanekul ametist senise valitsuse sotsiaaldemokraatidest liikmed siseminister Jüri Pihli, rahandusminister Ivari Padari ja rahvastikuminister Urve Palo. 
* President Toomas Hendrik Ilves nimetas Eesti suursaadikuks Kreekas Ateenas Andres Talviku ning kutsus tagasi senise saadiku Peep Jahilo.
* Eesti Energia nõukogu otsustas ehitada uue efektiivset tehnoloogiat rakendava põlevkiviõlitehase ja korraldada hanke kuni kahe uue elektrit tootva põlevkiviploki rajamiseks. 
* Genfis toimunud Maailma Terviseassambleel kinnitati Tervise Arengu Instituudi peadirektor Maris Jesse esimese Eesti esindajana kuni 2011. aastani Maailma Terviseorganisatsiooni täitevkogu liikmeks.

## [[22. mai]]
* Venemaal Habarovskis toimunud Euroopa Liidu ja Venemaa tippkohtumisel väljendas Venemaa president Dmitri Medvedev muret Ukraina gaasitarnete usaldusväärsuse üle ning kritiseeris Euroopa Liidu idapartnerlusprogrammi selle Vene-vastasuse eest.
* Venezuela valitsus teatas ühisfirma asutamisest riigiettevõtte Petroleos de Venezuela ja Vietnami energiamonopoli Petrovietnami osalusel.
* Colombia teatas, et riigi kohvitoodang vähenes aasta esimese nelja kuuga kolmandiku võrra.
* Eestis andis Rein Otsasoni Fond üle 30 000 Eesti krooni suurused stipendiumid Tallinna Tehnikaülikooli magistrantidele Teele Alasele ja Madis Reinumäele ning Tartu Ülikooli doktorandile Oliver Lukasonile.

## [[23. mai]]
* Saksamaa Liidukogu valis president Horst Köhleri tagasi uueks ametiajaks.
* Nepalis astus ametisse peaminister Madhav Kumar Nepal. Mõõdukaid kommuniste esindava Nepali valis ametisse riigi parlament. Ta oli ainuke kandidaat.
* Ameerika Ühendriikide president Barack Obama esitas Senatile NASA juhi kandidaadina endise astronaudi Charles Boldeni.
* Pakistani valitsusväed tungisid Ţālebāni võitlejate keskusse, Swāti oru suurimasse linna Mingāorasse ning tapsid tänavalahingutes vähemalt 17 Ţālebāni võitlejat. 
* Välisriikides elavate Eesti kodanike jaoks algasid 28. maini kestvad Euroopa Parlamendi eelvalimised.

## [[24. mai]]
* Mongoolias toimusid presidendivalimised, mille võitis opositsioonilist Demokraatlikku Parteid esindav endine peaminister Tsahhiagijn Elbegdordž.
* Itaalia pealinnas Roomas kogunenud G8 energeetikaministrid arutasid muu hulgas taastuvenergia kasutamist ja energiajulgeolekut.
* Prantsusmaal lõppenud Cannes'i filmifestivali peaauhinna Kuldse Palmioksa võitis Austria lavastaja Michael Haneke film "Valge pael" ("Das weiße Band – Eine deutsche Kindergeschichte").

## [[25. mai]]
* Põhja-Korea viis riigi kirdeosas läbi maa-aluse tuumakatsetuse, mille võimsuseks hinnati umbes 20 000 kilotonni. Pärast seda tulistati riigi idaosas olevalt polügoonilt välja kolm lühimaaraketti.
* ÜRO peasekretär Ban Ki-moon alustas kolmepäevast visiiti Soomes. 
* Eestimaa Rahvaliidu erakorraline volikogu otsustas vastu võtta Reformierakonna ja Isamaa ja Res Publica Liidu kutse koalitsioonikõnelustele. 
* Eesti rahandusministri kohusetäitja Helir-Valdor Seeder ja Euroopa Investeerimispanga asepresident Eva Srejber allkirjastasid 8,6 miljardi kroonise laenulepingu. Laen on mõeldud välistoetuste projektide ja teedeehituse finantseerimiseks. 
* Eesti Energia teatas, et laenab elektrivõrkude arendamiseks Euroopa Investeerimispangalt 2,34 miljardit krooni.
* Eestis avalikustatud andmete põhjal selgus, et 2009. aasta esimeses kvartalis langes keskmine brutopalk võrreldes 2008. aasta esimese kvartaliga 1,5%. Palgad vähenesid Eestis esimest korda pärast 1993. aastat.

## [[26. mai]]
* Nigeri president Tandja Mamadou saatis laiali riigi parlamendi pärast seda, kui kohus keelas tal referendumi korraldamise kolmandaks ametiajaks kandideerimise üle.
* Pakistani ülemkohus tühistas keelu, mis ei lubanud opositsiooniliidril ja endisel peaministril Nawaz Sharifil poliitilisele ametikohale kandideerida.
* Venemaa aatomienergiaagentuur Rossatom teatas, et on sõlminud miljardidollarise lepingu Ameerika Ühendriikide tuumareaktorite varustamiseks uraaniga.
* India ookeani põhjaosas mitu päeva möllanud orkaanist Aila tingitud tormide ja üleujutuste tagajärjel on Indias ja Bangladeshis hukkunud vähemalt 120 inimest. Tuhanded inimesed on teadmata kadunud.
* Põhja-Korea tulistas taas riigi idarannikul asuvast baasist välja kaks lühimaaraketti. 
* Taani pealinnas Kopenhaagenis lõppes kolmepäevane kliimakonverents, millel osalenud umbes 500 ärijuhti, majandustegelast ja poliitikut jõudsid kokkuleppele resolutsioonis, mille kohaselt kasvuhoonegaaside emiteerimist tuleb sajandi keskpaigaks poole võrra vähendada.
* Gruusia pealinnas Thbilisis osales vähemalt 60 000 inimest riigi iseseisvuspäeva puhul toimunud meeleavaldustel, kus nõuti president Mihheil Saakašvili tagasiastumist. Meeleavaldajad tõkestasid muu hulgas raudteeliikluse.
* Pakistanist Swāti orust on valitsusvägede rünnaku eest põgenenud üle kahe miljoni tsiviilelaniku.
* Taani kohus otsustas, et Kopenhaageni vabameelse Christiania linnaosa eristaatus ei ole seadustega kooskõlas.
* Türgis algas sõnavabadust puudutav kohtuprotsess kirjanik Nedim Gürseli üle, keda süüdistatakse usulise viha õhutamises.
* Norra pealinnas Oslos istungit pidanud NATO Parlamentaarse Assamblee täitevkomitee nimetas sotsiaaldemokraadist riigikogu liikme Sven Mikseri assamblee eriraportööriks.
* Soome pealinnas Helsingis kohtunud Eesti peaminister Andrus Ansip ja Soome peaminister Matti Vanhanen leppisid kokku, et merealuse elektrikaabli Estlink-2 valmimiseks hakatakse koostama konkreetset ajakava. 
* Eestis valis Eesti Suurettevõtjate Assotsiatsiooni uus juhatus oma esimeheks teist aastat järjest Silmet Grupi suuromaniku Tiit Vähi.

## [[27. mai]]

* Pakistanis Lahore'is hukkus Ţālebāni korraldatud autopommiplahvatuse tagajärjel vähemalt 24 ja sai vigastada vähemalt 250 inimest.
* Kasahstanist Bajkongõri kosmodroomilt startis rahvusvahelise kosmosejaama poole Venemaa kosmoselaev Sojuz, mille pardal on belglane Frank De Winne, kanadalane Robert Thirsk ja venelane Roman Romanenko. 
* Iraagi võimuesindajad andsid käsu umbes 1000 korruptsioonis kahtlustatava riigiametniku vahistamiseks.
* Vene Õigeusu Kiriku Püha Sinod otsustas rahuldada Tallinna ja kogu Eesti metropoliidi Korneliuse palve Moskva Patriarhaadi Eesti Õigeusu Kirikule abipiiskopi määramiseks, kinnitades Narva piiskopiks Mordvast pärit arhimandriit Lazari.
* Eesti president Toomas Hendrik Ilves andis Laupa põhikoolile üle Eesti kauneima kooli auhinna.

## [[28. mai]]
* Moldova parlamendi esimees Vladimir Voronin lükkas presidendivalimiste teise vooru edasi 3. juunile.
* Hondurase põhjaosas toimus 7,1-palline maavärin, mille epitsenter oli Roatáni saarest 39 km kaugusel kirdes. Hukkus vähemalt viis inimest. Maavärin tekitas suuri purustusi.
* Iraani kaguosas Sīstān va Balūchestāni provintsi pealinnas Zāhedānis mošees toimunud plahvatuses hukkus vähemalt 15 ja sai vigastada 50 inimest. 
* Eesti presidendile Toomas Hendrik Ilvesele andsid oma volikirjad üle Tallinnas resideeriv Gruusia suursaadik Ruslan Abašidze ja Vilniuses resideeriv Püha Tooli apostellik nuntsius Luigi Bonazzi.
* Eestis algas nädala kestev Euroopa Parlamendi valimiste internetihääletus. Eesti on ainus riik, kus rakendatakse nendel valimistel e-hääletust.
* Tartu Ülikoolis anti politoloog Rein Taageperale üle Johan Skytte medal.
* Eestisse saabus Billy Grahami Evangeelse Assotsiatsiooni juht Franklin Graham, et esineda Tallinnas toimuval Lootuse festivalil.

## [[29. mai]]
* Andorra parlamendis toimunud hääletusel ei saanud ükski peaministrikandidaat nõutavat häälteenamust. Uus hääletus toimub 3. juunil 2009.
* Venemaa president Dmitri Medvedev kritiseeris Jaapani peaministrit Tarō Asōt tema Kuriilide kuuluvust vaidlustavate avalduste eest.
* Valgevene president Alaksandr Łukašenka teatas teraval toonil, et Valgevene kavatseb vähendada oma sõltuvust Venemaast ning otsida partnereid mujalt.
* Ameerika Ühendriikides oli viimast korda eetris telesaadet "The Tonight Show" 17 aastat juhtinud Jay Leno, kes andis saate edasise tegemise üle Conan O'Brienile.
* Eestis anti ajakirjanik Mihkel Kärmasele üle Valdo Pandi nimeline ajakirjanduspreemia.
* Tallinnas Rotermanni kvartali väljakul avati septembri lõpuni tegutsev turg, kus müüakse Eesti talunike ja väiketootjate toidukaupa.
* Tallinnas Saku Suurhallis algas Lootuse festival, mida kolme päeva jooksul külastas hinnanguliselt üle 30 000 inimese.
* Hiiumaal Kärdlas avati Hiiumaa haigla uus operatsiooniplokk ja kirurgiaosakond.

## [[30. mai]]
* Hiina keskosas Chongqingis söekaevanduses toimunud gaasiplahvatuse tagajärjel hukkus vähemalt 30 kaevurit.
* Pakistani armee teatas, et Swāti oru suurim linn ja Ţālebāni tugipunkt Mingāora on valitsusvägede kontrolli all. Võitlus jätkub Pakistani loodeosa mägedes.
* Türil peeti Järvamaa laulu- ja tantsupidu, kus osales 2200 lauljat ja tantsijat.

## [[31. mai]]
* Lõuna-Osseetias toimusid parlamendivalimised. Kandideerimiseks sai valimiskomisjonilt loa neli võimulolevat presidenti toetavat erakonda. Esialgsetel andmetel on president Eduard Kokoitõ juhitava Ühtsuspartei poolt hääletanud ligi pooled valijad.
* Pakistani loodeosas Hõimualadel Wazīristānis tapsid valitsusväed rünnakus Ţālebāni võitlejate laagrile vähemalt 40 mässulist.
* Palestiinas Jordani jõe läänekaldal hukkus Ḩamāsi võitlejate ning Palestiina politseinike vahelises tulevahetuses kuus inimest. 

----
Sündmuste kajastamisel kasutatud allikad: BBC Online, Yle.fi, ERR uudised, Rulers.org, Valitsuse briifinguruum, Eesti Päevaleht, Postimees, Vabariigi Presidendi Kantselei